**Informácia k aktualizácii indikatívneho harmonogramu výziev na predkladanie žiadostí o NFP v rámci Operačného programu Kvalita životného prostredia na obdobie marec 2015 – február 2016**

Dovoľujeme si Vás informovať o posune predpokladaných termínov vyhlásenia výziev na predkladanie žiadostí o NFP v rámci Operačného programu Kvalita životného prostredia (ďalej aj „OP KŽP“).

Dňa 22.12.2014 bol Riadiacim orgánom pre OP KŽP zverejnený *Indikatívny harmonogram výziev na predkladanie žiadostí o NFP v rámci OP KŽP na obdobie marec 2015 – február 2016 (ďalej aj „indikatívny harmonogram výziev“)*. Termíny vyhlásenia jednotlivých výziev boli v tomto harmonograme stanovené s ohľadom na predpokladaný termín ukončenia prípravy riadiacej dokumentácie OP KŽP (Kritériá na výber projektov, Schémy štátnej pomoci, Príručka pre prijímateľa, Príručka k oprávnenosti výdavkov, Príručka pre žiadateľa, Príručka k ITMS a pod.), ako základného predpokladu pre vyhlásenie výziev.

Vzhľadom k tomu, že v súčasnosti ešte prebieha finalizácia prípravy riadiacej dokumentácie OP KŽP, a to aj v nadväznosti na priebežne vydávané usmernenia CKO k jednotlivým procesným oblastiam Systému riadenia EŠIF na programové obdobie 2014-2020 a k ITMS2014+ a závery komunikácie s Európskou komisiou k otázkam štátnej pomoci, Riadiaci orgán pre OP KŽP pristúpil k úprave indikatívneho harmonogramu výziev.

Aktualizovaný indikatívny harmonogram výziev nájdete [TU](http://www.op-kzp.sk/vyzvy/harmonogram-vyziev/).

Vychádzajúc zo skúseností z programového obdobia 2007 – 2013 vyzývame žiadateľov, aby v záujme splnenia podmienok nevyhnutných pre získanie nenávratného finančného príspevku z Operačného programu Kvalita životného prostredia, priebežne realizovali opatrenia nevyhnutne súvisiace s prípravou projektov a zabezpečením dokumentácie potrebnej pre preukázanie splnenia podmienok poskytnutia príspevku. V tejto súvislosti odporúčame žiadateľom, aby zvýšili dôraz a sústredili svoje úsilie najmä na podmienky, ktorých splnenie na seba viaže zvýšené časové a administratívne nároky a ktorých splnenie zo strany žiadateľov bude vyžadované bez ohľadu na konkrétnu výzvu na predkladanie žiadostí o NFP.

Z uvedeného dôvodu vyzývame žiadateľov, aby ešte pred vyhlásením príslušnej výzvy na predkladanie žiadostí o NFP v zmysle aktualizovaného harmonogramu výziev začali realizovať kroky vedúce k zabezpečeniu splnenia najmä nasledovných kľúčových podmienok poskytnutia príspevku:

**Vyhlásenie procesu verejného obstarávania na všetky aktivity projektu** - žiadateľ bude povinný najneskôr k dátumu predloženia žiadosti o NFP vyhlásiť verejné obstarávanie na všetky hlavné aktivity projektu, ktoré budú realizované dodávateľsky a ktoré budú predmetom oprávnených výdavkov projektu. Výnimku predstavujú výdavky na prípravu projektovej dokumentácie (na povoľovacie konanie) a výdavky na riadenie projektu, v prípade ktorých (ak si žiadateľ plánuje tieto výdavky nárokovať) je podmienkou mať verejné obstarávanie ukončené (uzavretie zmluvy s dodávateľom) najneskôr k dátumu predloženia žiadosti o NFP.

**Zabezpečenie stavebného alebo iného povolenia na realizáciu aktivít projektu** – v prípade projektov, ktorých aktivity sú viazané na vydanie stavebného povolenia alebo iného povolenia, bude žiadateľ povinný predložiť stavebné alebo iné príslušné povolenie a príslušnú projektovú dokumentáciu. Vzhľadom k tomu, že v rámci povoľovacieho konania je stavebník/investor povinný preukázať vlastnícky alebo iný právny vzťah k nehnuteľnostiam, na ktorých dôjde k realizácii projektu, odporúčame žiadateľom čo najskôr vysporiadať majetkovo-právne vzťahy v rámci pripravovaného projektu.

**Splnenie požiadaviek v oblasti posudzovania vplyvov na životné prostredie** - žiadatelia budú povinní preukázať súlad projektu (navrhovanej činnosti) s požiadavkami v oblasti posudzovania vplyvov navrhovanej činnosti na životné prostredie. Vzhľadom na súvis procesu posudzovania vplyvov navrhovanej činnosti na životné prostredie s povoľovacím konaním (stavebné konanie) a časovú náročnosť týchto procesov odporúčame žiadateľom, aby čo najskôr zabezpečili proces posúdenia vplyvov navrhovanej činnosti, ktorá je predmetom projektu na životné prostredie v zmysle zákona č. 24/2006 o posudzovaní vplyvov na životné prostredie a o zmene a doplnení niektorých zákonov v znení neskorších predpisov.

**Vysporiadanie prípadných podlžností vo vzťahu k príslušnému správcovi dane, zdravotným poisťovniam a Sociálnej poisťovni** - žiadateľ nesmie byť dlžníkom na daniach, na zdravotnom a sociálnom poistení. V tejto súvislosti odporúčame žiadateľom aby si overili stav plnenia svojich zákonných odvodových povinností tak, aby v čase predloženia ŽoNFP mali všetky záväzky vo vzťahu k daniam a zákonným poisteniam vysporiadané.

Pre správnu formuláciu projektu je dôležité, aby sa žiadateľ oboznámil s podporovanými (oprávnenými) aktivitami v rámci jednotlivých špecifických cieľov operačného programu, ktoré sú definované priamo v dokumente OP KŽP (<http://www.op-kzp.sk/post-type-dokumenty/72-2/>).

V tejto súvislosti upozorňujeme na skutočnosť, že aktivity projektu môžu byť v čase predloženia žiadosti o NFP čiastočne zrealizované (okrem prípadov, kedy to pravidlá štátnej pomoci definované v jednotlivých schémach štátnej pomoci neumožňujú), avšak projekt ako celok nemôže byť plne zrealizovaný tak, ako to vyplýva z ustanovení čl. 65 ods. 6 všeobecného nariadenia (nariadenia Európskeho parlamentu a Rady (EÚ) č. 1303/2013).

Taktiež upozorňujeme, že v programovom období 2014 – 2020 bude kladený veľký dôraz na hospodárnosť a efektívnosť výdavkov realizovaných projektov, a to aj prostredníctvom širšieho využitia benchmarkov (smerných ukazovateľov mernej investičnej náročnosti projektu) a finančných limitov.

Finálne verzie riadiacej dokumentácie budú priebežne zverejňované [TU](http://www.op-kzp.sk/dokumenty/dokumenty/programove-dokumenty/).